萧元之
塞马歌答杨侍郎
侍郎赠我六尺騟，矫矫龙性天骨殊。
四蹄铁立目电闪，此其壮志畏长驱。
牵来细观问厮养，何物有此权奇状。
为言此是古孙龙，往往得之沙塞上。
森张雾鬣{左石右畏}礌鬃，萧稍骏尾摇朔风。
冰河蹙裂蹄甲锐，竹批两耳双方瞳。
向时淮西屡战胜，曾驮猛士敲金镫。
帐前欲得不敢言，空悬宝珠光照乘。
我有百发落雁鈚，前年引满射赤眉。
功成万死不见赏，归骑驴子吟楚词。
浮沈不作飞腾梦，感公赠我意勤重。
旋蒙臯比作鞍鞯，更染青丝结韁鞚。
祗今中原狐兔鸣，黄沙莽莽白骨腥。
愿公急起扫欃枪，百万勋业一旦成。
我当乘此载前旌，男儿报义要轻生。